La Bibia piemontèisa/Testament Neuv/Colosseis/Colosseis 4


Colossèis

4 

Vojàutri, ij padron, traté con giustissia e equità ij vòstri servitor, savend che ‘dcò vojàutri i l’eve 'n padron an cel.

Arcomandassion a tuti 

Abie ‘d costansa ant la preghiera, vijé an col esercissi con rendiment ëd grassie. E preghé ‘dcò për nojàutri, përché Nosgnor an doverta ‘d pòrte a nòstra predicassion për nunsié ‘l misteri dël Crist. A l’é për col misteri-lì che mi i son ëstàit butà an përzon. Ch’i peuda felo conòsse sèmper ëd pì, përchè i lo stimo n’òbligh.

Comporteve con saviëssa anvers ëd coj ëd fòra ch’a chërdo nen, an profitand dël temp ch’i l’eve a disposission. Che vòstre paròle a sio sèmper sensà e grassiose, përchè i sàpie com i l’eve da rësponde a ognidun.

Conclusion 

Tìchico, nòstr frel, ch’a n’é motobin car, sërvent fedel e compagn ëd servissi ant l’euvra ‘d Nosgnor, av darà le neuve ‘d coma ch’a van le còse da nojàutri. I l’hai mandavlo espress përchè ch’av disa coma nojàutri i stoma e ch’av fasa coragi. Con chiel i l’hai mandave ‘dcò Onèsim, un frel fedel ch’i-j vorsoma tant bin, vòst compaisan. Chiel e Tìchico av faran savèj tute le còse d’ansissì. Aristàrch, mè compagn ëd përzon, av manda ij sò salut, e parèj a fà March, ël cusin ëd Bàrnaba: a n’han arcomandane ch’ a-j daghe ‘l bin ëvnù cand ch’a rivrà da vojàutri. Av saluta ‘dcò Gesù, col ch’a l’ha lë stranòm ëd Giust. An tra j’israelita, costi-sì a son j’ùnich mè colaborator ant la càusa dël Regn ëd Nosgnor; për mi a son ëstàit ëd granda consolassion. Av saluta Epafras, sërvent ëd Gesù Crist, ch’a l’é ‘dcò vòst compaisan; chiel a combat sëmpre për vojàutri con soe orassion, an ciamand a Nosgnor ch’av renda fòrt e compì ‘d manera përfeta, fiusos che vojàutri i séguite ‘l volèj antregh ëd Nosgnor. I peudo rende mi testimoniansa che chiel as sagrin-a për vojàutri coma ‘dcò për ij cristian ëd Laodicea e Ieràpoli.

Av manda ij sò salùt Luca, ël médich bin amà, e ‘dcò Déma. Mandé ij mè salùt ai frej ch’a son a Laodicèa, e a Nimfa, con la cesa ch’as riuniss an soa ca.

Cand ch’i l’avreve lesùa costa litra-sì, fé ch’a sìa lesùa ‘dcò ant la cesa ‘d Laodicèa, e vojàutri lese ‘dcò la letra ch’i l’hai mandà a coj ëd Laodicèa.

E dije a Archippo: ‘Compiss con fidelità ‘l ministeri ch’it l’has arseivù da Nosgnor’.

Sto-sì a l’é mè salut, ëd Pàul, scrivù con mie man midème. Arcordeve ch'i so ancadnà an përzon. Che la grassia a sìa con vojàutri. Amen!

Nòte 

Bibia
Testament Neuv
Colosseis